# Metro de Budapest

El Metro de Budapest (en hongarès: budapesti metró) és el sistema de metro de la capital hongaresa. Inaugurat l'any 1896, es tracta del segon sistema de ferrocarril subterrani més antic del món (després del metro de Londres). La seva històrica Línia 1 va ser declarada Patrimoni de la Humanitat l'any 2002.

## Components de la xarxa

La xarxa de metro de Budapest està formada actualment per tres línies. Cadascuna disposa de la seva identificació de color i número pròpia. A banda, s'està construint la línia M4 i s'ha presentat públicament el projecte per a una cinquena línia, encara sense data de construcció.

### Línia M1

Metro 1 (oficialment: Metropolità del Mil·lenni o M1) és la línia més antiga del metro de Budapest i la segona més antiga del món. Fou inaugurada oficialment el 2 de maig de 1896 entre les estacions de Vörösmart i Széchenyi fürdõ, i esdevingué la primera línia subterrània electrificada d'Europa, circulant pel subsòl de l'Avinguda Andrássy Gairebé 80 anys més tard, el 30 de desembre de 1973, es perllongà fins a Mexikói út, de tal manera que la seva longitud arribà als 4,2 km actuals.
Aquesta línia presenta nombroses diferències respecte a les altres línies de la xarxa. Així, és completament subterrània i el túnel pel qual circula és de 6 m d'amplada per 2.75 m d'alçada. Ha necessitat sempre trens construïts especialment per a la línia i disposa d'una catenària fixa.
L'any 1996, per celebrar el seu centenari, es van restaurar totes les estacions, que tornaven a lluir tota la seva esplendor històrica. Actualment la seva demanda és de 103.000 usuaris diaris.
Les estacions que formen part de la línia M1 són:
* Vörösmarty tér
* Deák Ferenc tér (intercanviador amb les línies M2 i M3)
* Bajcsy-Zsilinszky út
* Opera
* Oktogon (proper intercanviador amb la línia M5)
* Vörösmarty utca
* Kodály körönd
* Bajza utca
* Hősök tere
* Széchenyi fürdő
* Mexikói út

### Línia M2

Metro 2 (oficialment: M2) és la segona línia del metro de Budapest. Inaugurada el 4 d'abril de 1970 després de llargs anys d'obres i aturades, la línia connecta el Déli pályaudvar a ponent amb Ors vezér tere a l'est. La seva demanda diària és de 451.627 passatgers.
La línia està formada per les següents estacions:
* Déli pályaudvar
* Széll Kálmán tér
* Batthyány tér
* Kossuth Lajos tér
* Deák Ferenc tér (intercanviador amb les línies M1 i M3)
* Astoria (futur intercanviador amb la línia M5)
* Blaha Lujza tér
* Keleti pályaudvar (intercanviador amb les línies M4)
* Puskás Ferenc Stadion
* Pillangó utca
* Örs vezér tere

### Línia M3

Metro 3 (oficialment: M3) és la línia més extensa del metro de Budapest. Inaugurada oficialment el 31 de desembre de 1976 en un primer tram, és la línia que té una major demanda diària, de 626.179 usuaris, i connecta el nord de la ciutat (Újpest) amb el sud (Kőbánya-Kispest). La seva longitud és de 16,4 km, tots ells subterranis.
Les estacions que formen la línia són:
* Újpest-központ
* Újpest-városkapu
* Gyöngyösi utca
* Forgách utca
* Göncz Árpád városközpont
* Dózsa György út
* Lehel tér (futur intercanviador amb la línia M5)
* Nyugati pályaudvar
* Arany János utca
* Deák Ferenc tér (intercanviador amb les línies M1 i M2)
* Ferenciek tere
* Kálvin tér (intercanviador amb les línies M4) (futur intercanviador amb les línies M5)
* Corvin-negyed
* Semmelweis Klinikák
* Nagyvárad tér
* Népliget
* Ecseri út
* Pöttyös utca
* Határ út
* Kőbánya-Kispest

### Línia M4

Metro 4 (oficialment: M4) serà la quarta línia de la xarxa de Budapest, i connectarà el sector sud-oest de la ciutat (Buda) amb el nord-est (Pest). Actualment en construcció, la seva inauguració està prevista en dues fases: una primera per a finals de 2011 i la segona per a 2013. La seva demanda s'estima en 421.000 usuaris diaris.
Les estacions que formen la línia són:
* Keleti pályaudvar (intercanviador amb les línies M2)
* II. János Pál pápa tér
* Rákóczi tér
* Kálvin tér (intercanviador amb les línies M3) (futur intercanviador amb les línies M5)
* Fővám tér
* Szent Gellért tér – Műegyetem
* Móricz Zsigmond körtér
* Újbuda-központ
* Bikás park
* Kelenföld vasútállomás

### Línia M5

Metro 5 (oficialment M5) serà la cinquena línia de metro de la ciutat, i esdevindrà un eix d'ordenació i vertebració nord-sud dels serveis de rodalia existents actualment. La línia encara es troba en fase de projecte, i no s'ha iniciat la seva construcció.

## Estadístiques

El conjunt de les tres línies de metro actualment en servei té una longitud de 30,9 km i disposa de 42 estacions. Només una però, serveix d'intercanviador entre línies. La futura línia M4 afegirà 10 noves estacions a la xarxa, 2 de les quals seran intercanviadors.
L'any 2011, el conjunt de la xarxa transportà un total de 302,5 milions de viatgers, fet que suposà una mitjana de 828.000 usuaris diaris.

## Referències

* ↑ UNESCO World Heritage

## Enllaços externs

* Metro de Budapest (en hongarès i anglès)
* Mapa del Metro de Budapest (anglès)